واكبالي اشوفك دوم
واتامل رحيم الـ غيبتك رجعه
ماصدك غفل يابوية عني تروح
مستعجل تريد فراكنه بسرع
كدامي القلم كل ساعه اشمن بيه
بلكي علقلم نيشان من صعبه
وشكد ذكريات مخلي علـ ورق
وحجايات حلوه ابالي متجمعه
نقره بدفترك حد ماتطيح عيون
والبوم الصور نشتاق ونطلعه
عيني علـ درب من ربعك ايردون
اكولن بلكي اشوفن جاي وي ربعه
ويطول انتظاري او وكفتي علـ باب
عين اتاني تبقى وعين بالدمعه
شريد انسه يمه منيلي النسيان
هو الجرف ينسه الماي ويودعه
يابوية العراقيه تسولف بيك
لمن تذكر اسمك كلبي اتكطعه
تبقه عيوني تربي مكابله الشاشات
بلكت صورتك لو صوتك تسمعه
ظلمه ليل صارت دنيتي بلياك
يلـ حاروك حياتك للوطن شمعه
انته وكل شهيد والطاح وفه الكاع
ياسيف العراق او مهرته ودرعه
اقتع روحي يمكن لو كلت انساك
بس كلبي الدفنته وياك شيقنعه